Lissa Mathiasen (S), 2003-12-04:
I Socialdemokratiet ser vi formålet med forslaget her som et ønske om at vise hensyn til de forældre, der mister et barn ved fødslen, således at forældrene i højere grad oplever samfundets accept og respekt for deres sorg over tabet af et barn, også når det sker før udgangen af 28. svangerskabsuge.
Der er ingen tvivl om, at jo længere et afsluttet svangerskab har varet, jo større er kvindens, parrets behov for, at omgivelserne accepterer og respekterer deres tab og den sorg, det medfører, som netop er knyttet til at abortere eller føde et barn, der er dødt, eller som dør umiddelbart i forbindelse med fødslen. På det tidspunkt har langt de fleste kvinder følt liv, at barnet bevæger sig, ligesom såvel kvindens som mandens opmærksomhed er skærpet som følge af den forestående forældrerolle.
Sådan tror jeg, at vi, der selv har prøvet at få børn, har oplevet det.
For disse forældre er det svært at forstå, at såvel det omgivende samfund som diverse regler i dag tager udgangspunkt i, at der her blot er tale om en spontan abort, når det sker før udgangen af den 28. svangerskabsuge.
Udgangspunktet for forslaget her er jo en redegørelse fra en arbejdsgruppe under Sundhedsstyrelsen fra 1996 om spontan abort eller dødfødsel.
Arbejdsgruppen anbefaler, at den tidsmæssige grænse mellem spontan abort og dødfødsel nedsættes fra den 28. svangerskabsuge til udgangen af den 22. svangerskabsuge.
Tilsvarende vil det også med forslaget her være i overensstemmelse med de retningslinjer, som WHO har, og dermed også være på linje med en række andre lande.
Allerede i forbindelse med L 76 i 1999 og den behandling, vi havde dér, blev spørgsmålet drøftet.
I den forbindelse indhentede den daværende justitsminister en udtalelse fra Sundhedsstyrelsen, hvori Sundhedsstyrelsen anbefalede, at grænsen ikke blev sammenfaldende med tidspunktet for et fosters generelle levedygtighed, men i stedet blev sat tidligere, nemlig ved udgangen af den 22. svangerskabsuge.
Vi deler fra Socialdemokratiets side
Sundhedsstyrelsens vurdering af, at et sammenfald mellem på den ene side grænsen mellem spontan abort og dødfødsel og på den anden side det tidspunkt, hvor et barn med større sandsynlighed kan overleve uden for moderens krop, det vil sige ved udgangen af 24. svangerskabsuge, let samtidig bliver det tidspunkt, hvorefter maksimal aktiv behandling forventes iværksat.
Set i den sammenhæng vil vi meget nødig opleve, at netop det at sætte udgangspunktet ved den 24. uge så kunne komme til at betyde, at vi ville opleve en risiko for et behandlingspres på de behandlende læger, også i situationer, hvor behandlingen ikke vurderes som rimelig ud fra en medicinsk og så absolut heller ikke ud fra en etisk vinkel.
Derfor finder vi, at en grænse på 22 uger som foreslået vil være bedre end den nuværende grænse og svare til det tidspunkt, hvor et foster har en mulighed for at overleve, uden at det medfører et behandlingspres, idet overlevelse på det tidspunkt ikke er almindeligt.
Forslaget her har ikke betydning for at få foretaget provokeret abort.
Og forslaget her sætter heller ikke spørgsmålstegn ved levedygtighedskriteriet og heller ikke ønsket om at ændre det.
Det er vi meget enige i, og vi glæder os derfor også over, at ministeren følger de fremlagte anbefalinger, som det rent faktisk beror på.
De får også mulighed for, at barnet kan blive begravet eller bisat, og barnet vil blive indført i kirkebogen.
Tilsvarende lægges der an til en mere smidig måde at få fastslået faderskabet for ugifte på.
Det synes vi faktisk er pænt at man gør.
Det betyder også en mulighed for i den givne situation, hvor det måtte være aktuelt, at moderen får mulighed for at få underhold, det vil sige bidrag fra faderen i forbindelse med fødslen og barnets begravelse.
Alt i alt finder vi lovforslaget ganske positivt, netop fordi der her lægges op til en bedre sammemhæng mellem forældrenes oplevelse af tabet af et barn og samfundets officielle anerkendelse og respekt herfor, men også til en anerkendelse af, at det arbejde, som arbejdsgruppen har lavet, faktisk er ordentligt.